Pozvani smo dijeliti sudbinu ljudi i to ne u centrima života, nego u periferijama, i to ne samo geografski gledano, nego egzistencijalne koji nisu ništa manje bolne. Pozvani smo poći od ranjenih srca i umova, koja su prije svega naša. Ne možemo i ne smijemo zaboraviti da, samo nakon što smo sami ozdravili od iluzije da smo zdravi, možemo politi ulje suosjećanja i vino entuzijazma za život onih drugih. To za nas ima snažne posljedice. Prva je odreći se da smo modeli (uzori), nego naučiti osjećati se, i to prihvatiti, kao oni koji prate na putu, koji nemaju što bi poučavali, nego imaju što dijeliti u dubini ljudskih ograničenosti.

Ne smijemo zaboraviti da je Riječ postala tijelo ne da bi utemeljila Crkvu, nego da bi bila sakrament spasenja za čovječanstvo. Zbog toga, utemeljena na apostolima, čini se rođena u Kristovu srcu kao intuicija suosjećanja (*compassione*). Nije slučajno da se osjećaj sažaljenja budi u Isusovu srcu u trenutku kad gleda stado umorno kao ovce bez pastira (usp. Mt 9,36).[[1]](#footnote-1)

Papa Franjo veoma često koristi izraz „izići“ (osobito kad misli na Crkvu), a u posvećenom životu više se rabi glagol „ući“. Papa poziva na izlazak kako bi prešli od ideje o posvećenom životu kao ***stanju u koje treba ući*, *na ideju stalnog izlaženje*.** Nužno je promišljati o posvećenom životu, u svim njegovim izričajima, čak i kada je riječ o zatvorenim zajednicama – kao pragu preko kojeg idemo ususret braći i sestrama s pogledom i osjećajima samoga Krista. Nije riječ o pobožnoj želji, nego o pozivu na obraćenje. „Svaki kršćanin i svaka zajednica moraju raspoznati put koji Gospodin pokazuje, ali od svih nas traži da prihvatimo ovaj poziv: izaći iz vlastite udobnosti i imati hrabrosti poći na sve periferije koje trebaju svjetlo Evanđelja“.[[2]](#footnote-2)

Upravo razlikovanje između dara i zahtjeva veoma je važno za istinsko čitanje Evanđelja, smatra jedan autor. U Evanđelju ima puno onoga što se obnosi na to što moramo činiti, i u tom pogledu je veoma teško i zahtjevno. Ali to su, kako kaže Dino Dozzi, primjeri onoga što se događa osobi koja je prihvatila Božje kraljevstvo. Kršćansko ponašanje je posljedica i potvrda vjere, koja je otvaranje očiju za Božji dar, koji onda postaje temelj za ponašanje, osjećaje i stavove.

Zato je prva zadaća posvećenog života dati se evangelizirati – iskusiti dar Božji u Kristu. Tek tada može postati istinsko i radosno svjedočanstvo o primljenom daru. Zapravo, pronalaženje zakopanog blaga o kojem govori evanđeoska prispodoba je prepoznavanje darovanosti. Kad se to dogodi, onda ne nedostaje uzdarja. Zato je u nekom smislu posvećeni život objava Božje ljubavi prema čovjeku.

1. Usp. Fratel Michale DAVIDE, *Non perfetti, ma felici. Per una profezia sostenibile della vita consacrata,* Padova, 2015, 20., 33. [↑](#footnote-ref-1)
2. PAPA FRANJO, *Evangelii gaudium*. *Radost Evanđelja*, Zagreb, 2014., br. 20. [↑](#footnote-ref-2)